ธปท.หนุนธนาคารไทยบุกพม่าเตรียมรับเออีซี
ธปท.หนุนแบงก์ไทยขยายเครือข่ายรองรับธุรกิจบุกตลาดเพื่อนบ้าน ด้านกสิกรไทย เปิดสำนักงานตัวแทนในพม่า เน้นจับคู่ธุรกิจช่วยลูกค้า
10 ม.ค. 2556

ธปท.หนุนแบงก์ไทยขยายเครือข่ายรองรับธุรกิจบุกตลาดเพื่อนบ้าน ด้านกสิกรไทย เปิดสำนักงานตัวแทนในพม่า เน้นจับคู่ธุรกิจช่วยลูกค้า
นางสาลินี วังตาล ผู้ช่วยผู้ว่าการสายกำกับสถาบันการเงิน ธนาคารแห่งประเทศไทย (ธปท.) กล่าวว่า การที่ธนาคารพาณิชย์ไทยที่หันมาให้ความสำคัญในการขยายเครือข่ายต่างประเทศและเครือข่ายสาขาตามแนวชายแดน โดยเฉพาะในกลุ่มประเทศเพื่อนบ้านมากขึ้นถือเป็นสัญญาณที่ดีในการเติบโตของภาคธุรกิจไทย เนื่องจากขณะนี้ภาคธุรกิจมีการขยายตลาดและการลงทุนออกไปยังประเทศเพื่อนบ้านและภูมิภาคเป็นจำนวนมากจึงจำเป็นที่ธนาคารไทยจะต้องตามไปดูแล
นางสาลินี กล่าวว่า ขณะนี้ ธปท.พอใจกับเครือข่ายสาขาของธนาคารไทยที่ครอบคลุมภูมิภาคอาเซียนแล้ว ยกเว้นในพม่าที่ยังอยู่ในรูปสำนักงานตัวแทน 
อย่างไรก็ตาม การที่ธนาคาร4 ขนาดใหญ่ ทยอยเข้ามาเปิดสำนักงานตัวแทนก็ถือเป็นระดับการทำธุรกิจที่น่าพอใจแล้ว เนื่องจากพม่ายังอยู่ในช่วงเปลี่ยนถ่ายกฎเกณฑ์ต่างๆ 
“ในพม่านอกจากธนาคารขนาดใหญ่แล้ว ยังมีธนาคารขนาดกลางอีก 23 แห่งที่สนใจและยื่นเรื่องขออนุญาตเปิดสำนักงานตัวแทนเข้ามาเช่นกัน โดย ธปท.พร้อมจะให้การสนับสนุนเช่นกัน” นางสาลินี กล่าว
นางสาลินี กล่าวว่า ปัจจุบัน ธปท.มีความสัมพันธ์ที่ดีกับธนาคารกลางในกลุ่มประเทศเพื่อนบ้าน เนื่องจากมีความร่วมมือเชิงวิชาการ อาทิ โดยกับพม่ามีความร่วมมือกันพัฒนาระบบการชำระเงิน กับลาวมีการร่วมพัฒนาระบบการกำกับตรวจสอบ และกับกัมพูชามีการพัฒนาระบบการควบคุมการปริวรรตเงินตรา เป็นต้นดังนั้นหากสถาบันการเงินไทยต้องการเข้าไปลงทุนธปท.จะช่วยรับรองให้ได้
นายอู เต็ง ซอว์ รองผู้อำนวยการ ธนาคารกลางสาธารณรัฐแห่งสหภาพเมียนมาร์ กล่าวว่า ปัจจุบันธนาคารกลางพม่าได้อนุญาตให้ธนาคารต่างชาติเข้ามาตั้งสำนักงานตัวแทนในพม่าแล้วรวมทั้งสิ้น 21 ธนาคาร โดยเป็นธนาคารไทย 4 แห่ง ซึ่งคาดว่าจะอนุญาตให้สามารถยกระดับเป็นธนาคารเต็มรูปแบบได้อาจภายในปีนี้ ในรูปแบบการร่วมทุนกับธนาคารท้องถิ่นพม่า